Napateg a Surat iti E-lokano Mail
05-22-2009
ADU dagiti surat a maaw-awat iti E-lokano Mail ket maysa kadagitoy a surat ti saan a palabsen gapu iti kinapateg ti nagunegna. Surat a naggapu iti maysa a mannurat a saanmi a dakamatenen ti kinasiasinona. Daytoy a surat ket maipanggep iti Resulta ti Salip iti Daniw ti 7th RFAAFIL [2008-2009]. Adtoy ti kompleto a nagalonna, awan surok ken kurangna:
Dear Reynald:
Naimbag nga aldawmo! Tarabayennaka latta koma ni Apo Dios, kasta met ti pamiliam. Agtalinaed latta koma a nabaked a munmon ti inrugim a pasalip. Daytoyto ti agbalin a batonlagipmo ken ti pamiliam iti masakbayan.
Nabasak daydiay daniw a nangabak iti Umuna a Gunggona iti napalabas a pasalipmo iti daniw (2008-2009), ti "Baribari Kontra Bisin, Tig-ab Kontra Gawat: Dallang Iti Nakaparsuaan Ti Bagas".
Saankon nga ibaga a napintas. Nakednganen dagiti hurado a daytoy ti kapintasan nga apit iti RFAAFIL Salip iti Daniw 2008-2009.
Nupay kasta, adda laeng dillawek iti pannakaipatungpal ti pagannurotan ti pasalip.
Iti paglintegan ti pasalip, mabasa dagitoy:
2. Agatiddog ti daniw iti di ab-ababa ngem 20 a linia ken nakakompiuter wenno naimakinilia iti maysa a panid ti bond paper....
6. Saan a mabalbaliwan ti pangngeddeng dagiri hurado. Maibabawi ketdi ti premio ti mangabakno matakuatan kalpasanna a linabsingna ti Pagannurotan Bilang 2.
Agmamata a linabsing ti daniw ti Pagannurotan 2 ta saanna a tinungpal daytoy. Uray ania ti aramidem, saanmo a maiserrek nga imakinilia iti maymaysa a bond paper ti kaatiddog ti "Baribari..." Ditoy pay laeng, nadiskualipika koman ti daniw.
Ngem pinangabak daytoy dagiti hurado. Awanen ti maaramidan iti dayta ta pinal la ngarud ti desisionda. Ngem gapu met laeng iti daytoy, uray isuda met, naglabsingda met ta saanna a tinungpal ti pagannurotan. Malaksid no adda bendisionmo a kas sponsor tapno maaddaanda iti karbengan a mangbalbaliw kadagiti pagannurotan ti pasalip. No kastoy man ti napasamak, makunak a saan a nasayaat a debelopment dayta para iti pasalipmo.
Insuratko daytoy iti nagan dagiti dadduma pay a nakisalip a nangtungpal kadagiti pagannurotan. Kas itay kunada iti Ingles, to do justice to them. Iti ania man a pasalip, ti panangtungpal kadagiti pagannurotan ti pasalip ti umuna a pagsasalipan.Madiskualipika dagiti dina ammo ti agtungpal kadagiti nayetnag a paglintegan.
Naimbag nga aldawmo.
Nagan ti Mannurat
Iti
ilo_Latn unk ilo_Latn isl_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn